la SAPIENCE e i siei conseis
Atent ai sbilissaments de sdrondine
7 1 Fî gno, ten cont des mês peraulis,
ten dongje di te i miei ordins.
2 Ten cont dai miei ordins e tu vivarâs,
e il gno insegnament tanche la lûs dai tiei vôi.
3 Tachiju tor dai tiei dêts,
scriviju te breute dal to cûr.
4 Disij a la sapience: “Tu tu sês mê sûr”,
clame amie la inteligjence,
5 par tignîti vuardât de femine di chei altris,
de foreste, ch’e dopre peraulis che ti incjàntin.
6 Sul barcon de mê cjase,
a traviers dal ristiel jo o cucavi
7 e o ài viodût fra i malmadûrs,
o ài lumât fra i fantats un zovin cence sintiment.
8 Passant pe contrade ad ôr dal cjanton
al stave lant viers de sô cjase,
9 sul imbrunî, dopo lât jù il soreli,
tal cûr de gnot e de scuretât.
10 E ve’ une femine che j va incuintri,
sdrondine te munture, vuaite in tal so cjâf,
11 tabajote e malcujete,
in cjase i siei pîs no rìvin a stâ.
12 Mo su la strade, mo in tes placis
e daûr di duc’ i cjantons e sta in paisse.
13 Lu brinche, lu strenç,
cun muse rote j dîs:
14 “O vevi di ufrî sacrificis;
juste vuè o ài sodisfats i miei avôz;
15 par chel o soi jessude e ti soi vignude incuintri,
cun chê di intivâti e ti ài cjatât.
16 Cun tapêts o ài furnît il gno stramaç,
cun tapêts di fîl dal Egjt.
17 O ài spargotât il gno jet di mire,
di aloe e di cinamon.
18 Anin! Incjochinsi di amôr fint a buinore,
gjoldìn insieme dut il nestri gust.
19 No ài om in cjase,
al è partît par un viaç lontan;
20 al à puartade daûrsi la borse dal arint,
al tornarà cjase dome tal colm di lune!”
21 A sun di bati e di tornâ a bati jê lu plee,
sbilissanlu cu la sô batule lu imbambinis.
22 Lant daûr di jê, il matucel
al è strissinât tanche un bo in becjarie
e come un cerf ch’al è cjapât tal laç,
23 fin che une frece no j slambre il fiât;
tanche un ucel ch’al plombe tor de rêt
e che nol sa che si trate de sô vite.
24 Cumò mo scoltimi, fi gno,
sta atent a lis peraulis de mê bocje.
25 Nol à di straviâ il to cûr, lant pes sôs stradis,
no sta pierditi par mai in tai siei trois.
26 Unevore di lôr jê ju à ferîts a muart,
i plui fuarts a son colâts duc’ par mans di jê.
27 La sô cjase e je la strade par chel altri mont,
e va jù drete in tai palaçs de muart.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn